**Powerhouse** er et samarbeid som planlegger og oppfører plusshus, bygninger som produserer mer ren og fornybar energi over livsløpet sitt enn det som blir brukt til produksjon av byggevarer, oppføring, drift og avhending av bygget. Målet var opprinnelig å vise at det er mulig å bygge plusshus i Norge, noe det første Powerhouset på Kjørbo i Sandvika viste. Nå er målet at alle bygg skal produsere mer energi enn de bruker. For å få til dette bygges det for best mulig utnyttelse av sol- og annen fornybar energi, og et ekstremt lavt energiforbruk, gjennom fokus på energi i alle faser av prosessen fram mot et ferdig bygg. Byggets utforming og planløsning, takløsninger og fasader, samt energi- og ventilasjons-løsninger, blir en funksjon av energi- og miljøkravene.

Det finnes mange definisjoner av plusshus. Det som skiller Powerhouse-konseptet fra andre typer av plusshus er ambisjonen om å produsere mer energi enn det som blir brukt gjennom hele byggets livsløp – fra oppføring til avhending.

Powerhouse-samarbeidet
----------------------

Powerhouse-samarbeidet består av eiendomsselskapet Entra, prosjektutvikleren og entreprenøren Skanska, Miljøstiftelsen ZERO, arkitektkontoret Snøhetta og rådgivnings­selskapet Asplan Viak. Hvert prosjekt har ulike konstellasjoner av partnersammensetning for bygget det gjelder.

Ferdige powerhouse
------------------

### Powerhouse Kjørbo

På Kjørbo i Sandvika åpnet våren 2014 verdens første kontorbygg som er rehabilitert til å bli energipositivt. I løpet av et livsløp på 60 år skal bygget produsere mer ren og fornybar energi enn det forbruker, deriblant energien som er blitt brukt til produksjon av byggevarer, oppføring, drift og avhending av bygget. Kontorbyggene som utgjør Powerhouse Kjørbo ble opprinnelig oppført i 1980, og ligger i Kjørboparken i Sandvika i Bærum kommune. Rehabiliteringen ble startet i 2013, og den energipositive konverteringen ble åpnet offisielt 25. april 2014. Ved åpning var det både Norges første plusshus og verdens første rehabiliterte plusshus. Powerhouse Kjørbo hadde ved åpning i tillegg Norges største solcelletak. I januar 2014 mottok Powerhouse Kjørbo miljøsertifiseringen BREEAM NOR «Outstanding» for designfasen

Etter renoveringen er Powerhouse Kjørbos energibehov redusert med over 86 %. Energioverskuddet i driftsfasen ligger rundt 21 kilowattimer per kvadratmeter oppvarmet bruksareal, eksklusive energibruk til brukerutstyr. Bygget oppnådde BREEAM-NOR-klassifiseringen *outstanding as built,* det høyeste av de fem nivåene i miljøklassifiseringssystemet..

### Powerhouse Brattørkaia

Kontorbygget på Brattørkaia i Trondheim stod ferdig i 2019. Snøhetta arkitekter har tegnet bygget, som skal produsere mer ren energi enn det forbruker gjennom livsløpet. Energien som har gått med til produksjon og transport av byggematerialene er tatt med i regnestykket.

### Powerhouse Drøbak

Powerhouse Drøbak Montessori ungdomsskole, stod ferdig 1. mars 2018. Over livsløpet vil skolen produsere mer energi enn den bruker. Ungdomsskolen har 60 elever fra 8. – 10. klasse og ligger i Drøbak.

### Powerhouse Telemark

Når kontorbygget står ferdig i 2020, blir det Norges første nybygde kontorbygg som produserer mer energi enn det forbruker, samtidig som det vil være verdens nordligste energi-positive bygg. Bygget får 11 etasjer, blir 40 meter høyt med et samlet areal på vel 8500 kvadratmeter. Investeringen er på over 200 millioner kroner. Eiendomsutvikler Emil Eriksrød (33) og hans selskap R8 Property håper byggets lokalisering i Porsgrunn med 35 000 innbyggere vil bidra til å senke terskelen for å bygge energi-positive bygg i resten av verden. Powerhouse Telemark har en diamant-lignende form for å minimalisere energibruken og maksimalisere høstingen av solenergi.

Referanser
----------

1. 1 2  «Powerhouse-definisjonen» (PDF). Arkivert fra originalen (PDF) 31. august 2017. Besøkt 31.08.2017.
2. 1 2  «Hjelp, huset vårt lager for mye energi!». *Aftenposten*. Besøkt 31. august 2017.
3. 1 2  «Åpnet verdens mest miljøvennlige kontorbygg | www.skanska.no». *www.skanska.no*. Arkivert fra originalen 31. august 2017. Besøkt 31. august 2017.
4. ↑  «Powerhouse Kjørbo: VVS inn først - SINTEF». *SINTEF* **(norsk)**. Besøkt 31. august 2017.
5. 1 2  «Klimaløsning? Powerhouse!». *Bygg.no - Byggeindustrien*. 6. januar 2016. Besøkt 31. august 2017.
6. ↑  «Et gammelt kontorbygg i Sandvika er forvandlet til «bygningsbransjens Tesla»». *Aftenposten*. Besøkt 31. august 2017.
7. ↑  ««Outstanding» prestasjon av Powerhouse Kjørbo». *Bygg.no - Byggeindustrien*. 13. februar 2015. Besøkt 31. august 2017.
8. 1 2  «Proposed Norwegian office building will generate more power than it uses». Arkivert fra originalen 29. januar 2017. Besøkt 28. januar 2017.
9. ↑  «Powerhouse Kjørbo – Et bygg med wow-faktor og egen kjendistrapp». *Powerhouse*. Arkivert fra originalen 31. august 2017. Besøkt 31. august 2017.
10. ↑  Form følger miljø for Norges første energipositive kontorbygg Arkivert 2012-08-01, hos Wayback Machine.
11. ↑  «Kranselag for arbeiderne på Powerhouse-prosjektet i Drøbak». *Bygg.no - Byggeindustrien*. 28. august 2017. Besøkt 31. august 2017.
12. ↑  Powerhouse Telemark
13. ↑  Dette bygget produserer mer strøm enn det bruker
14. ↑  Snøhetta Designs World’s Northernmost Energy Positive Building in Norway
15. ↑  World’s northernmost plus-energy office could spark an energy revolution
16. ↑  Snøhetta designs "potentially world-changing office building" for small Norwegian town

Eksterne lenker
---------------

* Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | Brønnøysundregistrene
 |